FW: 'Ongelykheid in SA ergste sedert 1994' | Netwerk24
Deur Llewellyn Prince 01 Februarie 2019 11:45
Oudpres. FW de Klerk sê die vlakke van ongelykheid in Suid-Afrika is tans die ergste sedert 1994 en is die land die mees ongelyke samelewing in die wêreld.
Hy meen die wortel daarvan kan toegeskryf word aan onder meer die patrone van ras en gender, ongelykhede wat uit die land se verlede oorgeërf is, Suid-Afrika se mislukte onderwysstelsel en die stadige vlakke van ekonomiese groei.
De Klerk het dit Vrydagoggend gesê toe hy die hooftoespraak op die FW de Klerk-stigting se jaarlikse konferensie by die River Club-konferensiesentrum in Kaapstad gelewer het.
Oudpres. FW de Klerk Foto: Argief, Gallo Images / Brenton Geach
Die tema van die konferensie was "Om ongelykheid aan te pak".
Die regering se beleid van regstellende aksie (RA) en swart ekonomiese bemagtiging (SEB) het klaaglik misluk om die vlakke van ongelykheid in Suid-Afrika aan te pak.
Dit kon dit selfs vererger het, meen De Klerk.
Volgens De Klerk het die RA- en SEB-beleid net die boonste 10% tot 15% van dié op die inkomste-piramide bemagtig, terwyl dit geen invloed op die armste onderste deel gehad het nie.
Hy meen dat dit daarom noodsaaklik is dat die regering sy maatreëls moet heroorweeg om ongelykheid in die land te takel.